GPI สรุปงาน “มอเตอร์โชว์” ครั้งที่ 43 ยอดจองรถทะลัก 3.4 หมื่นคัน โต 14%
GPI สรุปงาน “บางกอก อินเตอร์เนชั่นแนล มอเตอร์โชว์” ยอดจองรถภายในงานรวม 33,936 คัน เพิ่มขึ้น 14% เทียบจากปีก่อน แบ่งเป็น รถยนต์  31,896 คัน รถจักรยานยนต์ จำนวน 2,040 คัน และรถยนต์ไฟฟ้า (EV) 1,520 คัน ประสบความสำเร็จไปได้ด้วยดี เชื่อว่าเป็นส่วนสำคัญในการขับเคลื่อนอุตสาหกรรมยานยนต์ของไทยในปีนี้ให้คึกคัก
GPI สรุปงาน “บางกอก อินเตอร์เนชั่นแนล มอเตอร์โชว์” ยอดจองรถภายในงานรวม 33,936 คัน เพิ่มขึ้น 14% เทียบจากปีก่อน แบ่งเป็น รถยนต์  31,896 คัน รถจักรยานยนต์ จำนวน 2,040 คัน และรถยนต์ไฟฟ้า (EV) 1,520 คัน ประสบความสำเร็จไปได้ด้วยดี เชื่อว่าเป็นส่วนสำคัญในการขับเคลื่อนอุตสาหกรรมยานยนต์ของไทยในปีนี้ให้คึกคัก
4 เม.ย. 2565

นายจาตุรนต์ โกมลมิศร์ ประธานเจ้าหน้าที่ปฏิบัติการ บริษัท กรังด์ปรีซ์ อินเตอร์เนชั่นแนล จำกัด (มหาชน) หรือ GPI ผู้นำสร้างสรรค์การจัดกิจกรรมให้บริการข่าวสาร ข้อมูล สาระ เพื่อสร้างประสบการณ์ และความบันเทิงที่น่าประทับใจและตอบสนองทุกไลฟ์สไตล์ของผู้ใช้ยานยนต์ เปิดเผยว่า บริษัทฯประเมินการจัดงาน “บางกอก อินเตอร์เนชั่นแนล มอเตอร์โชว์ 2565” (ครั้งที่ 43) ระหว่างวันที่ 23 มีนาคม – 3 เมษายน 2565 ที่ผ่านมา
โดยมีแนวโน้มสร้างรายได้แก่บริษัทฯ สูงกว่าปีก่อน เนื่องจากได้รับการสนับสนุนเป็นอย่างดีจากหน่วยงานภาครัฐและภาคเอกชนที่เข้าร่วมออกบูธภายในงานเป็นจำนวนมาก ทำให้สามารถขายพื้นที่ได้มากกว่า 95% ของพื้นที่จัดแสดงรวม 170,960 ตารางเมตร โดยมีผู้ประกอบการรถยนต์และรถจักรยานยนต์เข้าร่วมงานที่ผ่านมากว่า 37 แบรนด์ชั้นนำ
ขณะเดียวกันยังได้รับผลตอบรับที่ดีจากยอดผู้เข้าชมงานกว่า 1.58 ล้านคน ซึ่งส่วนหนึ่งเป็นผลมาจากการที่ทางผู้จัดงานฯ เตรียมความพร้อมอย่างต่อเนื่อง โดยวางมาตรการความปลอดภัยด้านสุขอนามัยอย่างรัดกุมตามที่ภาครัฐกำหนด ตั้งแต่ช่วงเตรียมจัดงานไปจนถึงระหว่างการจัดงาน จนสามารถสร้างความมั่นใจให้แก่ผู้เข้าชมงานในครั้งนี้ และเป็นการยืนยันว่างานบางกอก อินเตอร์เนชั่นแนล มอเตอร์โชว์ คืองานจัดแสดงยานยนต์ชั้นนำของภูมิภาคเอเชียตะวันออกเฉียงใต้
สำหรับปริมาณยอดจองรถภายในงานปีนี้ อยู่ที่ 33,936 คัน เติบโตขึ้นจากปีก่อน 13.6% แบ่งเป็น รถยนต์ จำนวน 31,896 คัน รถจักรยานยนต์ จำนวน 2,040 คัน และรถยนต์ไฟฟ้า (Electric Vehicle หรือ EV) จำนวน 1,520 คัน ซึ่งถือว่าเป็นตัวเลขที่ผู้ประกอบการค่อนข้างพอใจกับผลตอบรับที่ดี แม้ประชาชนส่วนใหญ่จะยังคงระมัดระวังเรื่องการใช้จ่าย จากสถานการณ์เศรษฐกิจปัจจุบันที่ไม่เอื้ออำนวย แต่อย่างไรก็ดี การที่ค่ายรถยนต์เริ่มให้ความสำคัญกับรถยนต์ไฟฟ้ามากยิ่งขึ้น ทำให้ภายในงานมีการนำเสนอรถยนต์ไฟฟ้ามากถึง 20 รุ่น ประกอบกับภาครัฐเริ่มมีนโยบายสนับสนุนผ่านการมอบส่วนลดกว่า 150,000 บาท ส่งผลให้ยอดจองรถยนต์ครั้งนี้มากกว่า 10% มาจากรถยนต์ไฟฟ้า 
“การจัดงานบางกอก อินเตอร์เนชั่นแนล มอเตอร์โชว์ 2022 ประสบความเร็จไปได้ด้วยดี และเชื่อว่าจะเป็นส่วนสำคัญในการขับเคลื่อนอุตสาหกรรมยานยนต์ของไทยในปีนี้ให้คึกคักมากยิ่งขึ้น รวมถึงช่วยกระตุ้นภาพรวมเศรษฐกิจไทยให้กลับมาฟื้นตัวและเติบโตอย่างแข็งแกร่ง ด้วยตัวเลขยอดจองรถในปีนี้ที่มีเติบโตขึ้นจากปีก่อน ทั้งนี้ บริษัทฯ พร้อมเดินหน้าจัดงานมอเตอร์โชว์ ครั้งที่ 44 ในปีหน้าอย่างต่อเนื่อง ซึ่งจะมีขึ้นระหว่างวันที่ 22 มีนาคม – 2 เมษายน 2566 เพื่อผลักดันรายได้และร่วมสนับสนุนอุตสาหกรรมยานยนต์ของไทยต่อไป” นายจาตุรนต์ กล่าว